寄題陳生九華閣
作者：郭祥正
朝代：宋

paragraphs: 潁川有佳士，放懷慕清閑。
或遊公侯門，得詩乃言還。
瀟灑青松姿，俗駕何由攀。
買田數百畝，家住濡須灣。
匣有雷張琴，旋撥春醅綠。
客來留一醉，聽我彈數曲。
收身趣已遠，愛山心未足。
千金建危閣，遙望九華峰。
紫光射晚日，點點金芙蓉。
南風吹秀色，半落樽罍中。
酒味愈冷冽，琴聲又玲瓏。
飄然紫霄想，何日跨冥鴻。